L 242/74
SL
Uradni list Evropske unije
29.9.2023
77.
ugotavlja, da Računsko sodišče sklepa, da stopnja napake pri prihodkih ni bila pomembna; ugotavlja, da so bili pregledani sistemi, povezani s prihodki, na splošno učinkoviti, vendar je bilo ugotovljeno, da so bile ključne notranje kontrole tradicionalnih lastnih sredstev v nekaterih državah članicah ter upravljanje rezervacij DDV in odprtih točk tradicionalnih lastnih sredstev v Komisiji zaradi stalnih pomanjkljivosti le delno učinkovite;
78.
z zaskrbljenostjo ugotavlja, da obstaja tveganje, da uvozniki ne prijavijo carinskih dajatev ali pa jih nepravilno prijavijo nacionalnim carinskim organom; poudarja, da ti utajeni zneski, znani kot „carinska vrzel“, niso zajeti v računovodskih sistemih tradicionalnih lastnih sredstev držav članic in ne spadajo na področje uporabe revizijskega mnenja Računskega sodišča o prihodkih; z zaskrbljenostjo ugotavlja, da lahko carinska vrzel vpliva na zneske dajatev, ki jih določijo države članice; je zaskrbljen, ker po navedbah Računskega sodišča že tretje leto zapored ukrepi Unije, sprejeti za zmanjšanje vrzeli in ublažitev tveganja iz naslova tradicionalnih lastnih sredstev, niso popolni; je zaskrbljen, da se v državah članicah pri računovodenju in poslovodenju tradicionalnih lastnih sredstev že več let pojavljajo hude pomanjkljivosti; z zaskrbljenostjo ugotavlja, da napredek pri več ukrepih iz akcijskega načrta Komisije za carino ni zadosten;
79.
pozdravlja, da se je med letoma 2019 in 2021 občutno zmanjšalo število dolga leta nerešenih vprašanj tradicionalnih lastnih sredstev in da je Komisija posodobila postopek za obdelavo rezultatov inšpekcijskih pregledov tradicionalnih lastnih sredstev; spodbuja jo, naj vključi sistem za razvrščanje pomanjkljivosti držav članic po prednostnem vrstnem redu in določi roke za svoje nadaljnje ukrepe na podlagi odgovorov držav članic;
80.
ugotavlja, da GD BUDG že šesto leto zapored vztraja pri pridržku, da so zneski tradicionalnih lastnih sredstev, preneseni v proračun Unije, netočni zaradi podcenjenosti tekstilnih izdelkov in obutve, uvoženih iz Kitajske v obdobju od leta 2011 do leta 2017; ugotavlja, da je Sodišče Evropske unije 8. marca 2022 objavilo končno odločitev o tožbi Komisije proti Združenemu kraljestvu za ugotavljanje kršitev, v kateri je odločilo, da Združeno kraljestvo ni izpolnilo svojih obveznosti iz prava Unije v zvezi z lastnimi sredstvi; Priporočila
81.
podpira priporočila Računskega sodišča v letnem poročilu in posebnih poročilih, ki se nanašajo na ta priporočila; poziva Komisijo, naj jih nemudoma izvede in organ, pristojen za podelitev razrešnice, obvešča o napredku pri njihovem izvajanju;
82.
poleg tega poziva Komisijo, naj: (a) izboljša oceno finančnih tveganj za tradicionalna lastna sredstva tako, da pravočasno izvede ustrezne ukrepe iz svojega carinskega akcijskega načrta; (b) zagotovi zaščito proračuna Unije s splošno in sistematično uporabo digitalnih in avtomatiziranih sistemov za poročanje, spremljanje in revizijo ter nujno vzpostavi integriran in interoperabilen sistem, ki bo temeljil na obstoječih orodjih in podatkovnih zbirkah, vendar ne bo omejen nanje; Enotni trg, inovacije in digitalna tehnologija
83.
ugotavlja, da razdelek 1 večletnega finančnega okvira „Enotni trg, inovacije in digitalna tehnologija“ predstavlja 10,2 % oziroma 18,5 milijarde EUR proračuna Unije: od tega je 10,8 milijarde EUR (58,7 %) namenjenih raziskavam, 2,6 milijarde EUR (13,9 %) vesolju, 2,2 milijarde EUR (11,8 %) prometu, energiji in digitalnim tehnologijam, 1,5 milijarde EUR programu InvestEU in 1,4 milijarde EUR (7,4 %) drugim področjem;
84.
ugotavlja, da je Računsko sodišče proučilo statistično reprezentativen vzorec 130 transakcij, s katerimi je zajelo celoten obseg porabe v tem razdelku večletnega finančnega okvira, informacije o pravilnosti v letnih poročilih o dejavnostih Generalnega direktorata za ekonomske in finančne zadeve (GD ECFIN), GD RTD in REA, ki so vključene v letnem poročilu Komisije o upravljanju in smotrnosti izvrševanja proračuna EU, ter izbrane informacijske sisteme Komisije;